Škoda Garde

Το Škoda Garde (επίσημος κωδικός εργοστασίου: Škoda 743) ήταν ένα μικρομεσαίο 2-πορτο coupé αυτοκίνητο της κατηγορίας C, που παρήχθη από την τσεχική αυτοκινητοβιομηχανία Škoda Auto, από τον Οκτώβριο του 1981 έως τον Ιούλιο του 1984. Βασίστηκε στα 4-πορτα sedan Škoda 120 LS / 120 GLS των ετών 1977 - 1983, της σειράς Škoda 742. Το μπροστινό τμήμα του αυτοκινήτου ήταν ίδιο με αυτό του σεντάν, αλλά το παρμπρίζ ήταν πιο αεροδυναμικό και η οροφή ήταν λίγο χαμηλότερη και κατέληγε ομαλά στο πίσω μέρος με μια νοητή ευθεία γραμμή, χωρίς γωνία. Όπως και το 742, το Garde έφερε τη διάταξη «κινητήρας πίσω / πίσω κίνηση», κοινώς «όλα πίσω». Αντικατέστησε το 2-πορτο coupé Škoda 110 R και αντικαταστάθηκε από το επίσης 2-πορτο coupé Škoda Rapid, το 1984. Σε ορισμένες εξαγωγικές αγορές, ωστόσο, το Garde διατέθηκε ως Škoda Rapid, εισάγοντας έτσι την ονομασία αυτή 3 χρόνια νωρίτερα, ενώ σε κάποιες άλλες διατέθηκε ως Škoda 120 R, κατ' αντιστοιχία με την ονομασία του προκατόχου 110 R.

 Η επίσημη παρουσίαση του Škoda Garde στον Τύπο και στο κοινό, έγινε στην Έκθεση Τεχνολογίας στο Μπρνο τον Οκτώβριο του 1981, με τη μαζική παραγωγή του να ξεκινάει αμέσως και την κυκλοφορία του στις αγορές να ξεκινάει στις αρχές του 1982. Το μηχανικό υπόβαθρο του Garde ήταν κοινό με αυτό του 4-πορτου sedan Škoda 742 και συγκεκριμένα με τις κορυφαίες τότε εκδόσεις Škoda 120 LS και 120 GLS, καθώς έφερε τον ίδιο 4-κύλινδρο σε σειρά βενζινοκινητήρα, κυβισμού 1.174 cm³ και με την ισχυρότερη ρύθμιση ισχύος των 43 kW (55 hp) στις 5.200 στροφές το λεπτό. Η τελική ταχύτητα του Garde ήταν 153 km/h, ενώ η επιτάχυνση 0-100 km/h ερχόταν σε 18 δευτερόλεπτα. Επίσης, το μοντέλο έφερε το ίδιο 4-τάχυτο μηχανικό κιβώτιο ταχυτήτων της τότε εποχής, καθώς και ισχυρότερα μπροστινά φρένα 4 εμβόλων. Το 1982, η εταιρεία κατασκεύασε 2.854 αντίτυπα του Garde και το 1983 η παραγωγή αυξήθηκε περαιτέρω, φτάνοντας τα 3.856 αντίτυπα ετησίως. Τον Αύγουστο του 1984, ακριβώς 1 χρόνο μετά την ανανέωση του σεντάν, το κουπέ δέχτηκε τις ίδιες ανανεώσεις και μετονομάστηκε σε όλες τις αγορές διεθνώς από Škoda Garde σε Škoda Rapid. Μάλιστα το Rapid χαρακτηριστικά αποκλήθηκε «η Porsche του φτωχού», λόγω των πολύ καλών επιδόσεών του και του κρατήματός του στο δρόμο και συνετέλεσε περαιτέρω στις πολύ καλές πωλήσεις ακόμα και σε δεξιοτίμονες αγορές, όπως το Ηνωμένο Βασίλειο και η Νέα Ζηλανδία, για την Škoda. Η συνολική παραγωγή του Škoda Garde έφτασε τα 11.179 αντίτυπα. Σήμερα, το Garde, όπως και ο διάδοχος Rapid των ετών 1984 - 1990, αναζητούνται από αρκετούς οπαδούς της αυτοκίνησης ως συλλεκτικά, λόγω του σχετικά μικρού αριθμού παραγωγής τους. Κατά την εποχή της παραγωγής αυτών των μοντέλων, υπήρξαν και κάποιες επιπλέον ιδέες από την Škoda για τη δημιουργία και άλλων εκδοχών των Garde και Rapid, όπως το Škoda 743 Locusta του 1982, που έφερε διαφορετικής σχεδίασης και αεροδυναμικό μπροστινό μέρος, και τον κινητήρα εμπρός, που όμως δεν έφτασαν ποτέ στην παραγωγή. ANDRT, Jaroslav: Údržba a opravy automobilů ŠKODA 105*120*125*130*135*136*Garde*Rapid; T. Malina 1994, ISBN 80-900759-7-5. CEDRYCH, Mario René: Aby jezdily i v roce 2000; GRADA Publishing 1994, ISBN 978-80-716-9075-7. CEDRYCH, Mario René & NACHTMANN, Lukáš: ŠKODA – auta známá i neznámá; GRADA Publishing 2003, ISBN 80-247-9052-1. KALÁT, Jaroslav & kolektiv: RALLYE ŠKODA; Středočeské nakladatelství a knihkupectví 1978. KRÁLÍK, Jan: V soukolí okřídleného šípu; GRADA Publishing 2008, ISBN 978-80-247-2415-7. KOŽÍŠEK, Petr & KRÁLÍK, Jan: L&K – Škoda 1895 – 1995, díl II. Let okřídleného šípu; Motorpress 1995, ISBN 978-80-901-7494-8. TUČEK, Jan: ŠKODA - zapomenuté vozy 1960-1990; GRADA Publishing 2007, ISBN 978-80-247-2012-8. Škoda Auto a.s. - oficiální prezentace výrobce k modelu Škoda Garde & Rapid. Άλμπουμ με φωτογραφίες των Škoda 105, 120, 130, Garde και Rapid UK Škoda Owners Club.